Streaming-tjenesten Min Bio meldt til Datatilsynet

Streaming-tjenesten Min Bio, der er rettet mod børn, er blevet meldt til Datatilsynet efter en sikkerhedsbrist, der gjorde det muligt for brugerne at se og redigere hinandens oplysninger. Sagen blev meldt til Datatilsynet i forrige uge, den 13. november.

“Vi har den 12. november konstateret en systemfejl, der potentielt har gjort det muligt for andre brugere med teknisk kunnen at se og redigere profiloplysninger på Min Bio ved at anvende et særligt software-program. Fejlen er nu rettet og dermed eksisterer muligheden for utilsigtet adgang til personoplysninger ikke længere,” skriver Min Bio på hjemmesiden.

Der har været adgang til såkaldt “almindelige” personoplysninger som e-mail, afgivne samtykker, abonnementstype og muligvis andre oplysninger som navn, adresse, visningshistorik og maskeret kortnummer.

“Der er ikke tale om hverken et hackerangreb eller et datalæk, men en sikkerhedsrisiko, der nu er blevet opdaget og fjernet. Der er ikke tegn på, at nogen har gjort brug af muligheden for at opnå utilsigtet adgang til profiloplysninger,” skriver tjenesten videre.

Eftersom der ikke er nogen mistanke om, at personoplysninger er blevet misbrugt, er sagen ikke meldt til politiet, men udelukkende til Datatilsynet. Berørte brugere har desuden fået direkte besked om hændelsen via mail.

Min Bio er en relativt lille spiller på det danske streaming-marked og optræder således ikke blandt de mest populære tjenester ifølge Kanter Gallups tal for Oktober.

# | Streaming-tjeneste | Procent
1 | Youtube | 50 %
2 | Netflix | 45 %
3 | DRTV | 42 %
4 | Viaplay | 26 %
5 | TV 2 Play | 22 %
6 | Disney+ | 16 %
7 | Yousee TV & Film | 10 %
8 | HBO Nordic | 8 %
9 | Dplay | 6 %
10 | Apple TV+ | 4 %
11 | C More | 3 %
12 | Amazon Prime | 3 %
13 | Viafree | 2 %

Streaming-tjenesterne i oktober (kilde: Kanter Gallup / Mediawatch).

Streaming-tjenesten Min Bio meldt til Datatilsynet